b'\n_START_ARTICLE_\nAbsorbirana doza\n_START_PARAGRAPH_\nAbsorb\xc3\xadrana d\xc3\xb3za (oznaka D) je merilo za absorbirano energijo ionizirajo\xc4\x8dega sevanja. Dolo\xc4\x8dena je kot energija, ki jo sevanje ob prehodu skozi snov preda enoti mase te snovi. Njena enota je tako J/kg, ki pa ima v tem kontekstu svoje ime gray (Gy)._NEWLINE_Ionizirajo\xc4\x8de sevanje ob interakciji z atomi in molekulami snovi izgublja svojo energijo in jo predaja snovi, nastali ioni pa lahko spro\xc5\xbeijo vrsto za organizem \xc5\xa1kodljivih procesov. \xc5\xa0koda je tem ve\xc4\x8dja, \xc4\x8dim ve\xc4\x8dja je absorbirana doza. Kljub temu pa ta ni dobro merilo za biolo\xc5\xa1ki u\xc4\x8dinek, ker imajo razli\xc4\x8dni delci in \xc5\xbearki razli\xc4\x8dne u\xc4\x8dinke. En gray absorbirane doze delcev alfa napravi zaradi njihove ve\xc4\x8dje specifi\xc4\x8dne ionizacije - absorbirajo se na kraj\xc5\xa1i razdalji, zaradi \xc4\x8desar je koncentracija \xc5\xa1kodljivih ionov ve\xc4\x8dja - v organizmu dosti ve\xc4\x8d \xc5\xa1kode od enake koli\xc4\x8dine absorbirane doze \xc5\xbearkov gama. Popravek zaradi razli\xc4\x8dnega u\xc4\x8dinka razli\xc4\x8dnih vrst sevanja upo\xc5\xa1tevamo s faktorjem relativne biolo\xc5\xa1ke u\xc4\x8dinkovitosti, z njim pomno\xc5\xbeena absorbirana doza pa nosi ime ekvivalentna doza._NEWLINE_Statisti\xc4\x8dno tveganje ob izpostavljanju sevanju lahko kvantificiramo z efektivno ekvivalentno dozo, ki je dolo\xc4\x8dena kot ute\xc5\xbeeno povpre\xc4\x8dje ekvivalentne doze za posamezen organ, pri \xc4\x8demer se upo\xc5\xa1teva njihova razli\xc4\x8dna ob\xc4\x8dutljivost za sevanje._NEWLINE_Podro\xc4\x8dje fizike, ki se ukvarja z merjenjem doze ionizirajo\xc4\x8dega sevanja, je dozimetrija.'